[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 3.7.2009

COM(2009) 337 τελικό

ΠΡΟΣΧΕΔΙΟ ΔΙΟΡΘΩΤΙΚΟΥ ΠΡΟΫΠΟΛΟΓΙΣΜΟΥ ΑΡΙΘ. 8 ΣΤΟN ΓΕΝΙΚΟ ΠΡΟΫΠΟΛΟΓΙΣΜΟ ΤΟΥ 2009

ΚΑΤΑΣΤΑΣΗ ΔΑΠΑΝΩΝ ΑΝΑ ΤΜΗΜΑ Τμήμα III - Επιτροπή

ΠΡΟΣΧΕΔΙΟ ΔΙΟΡΘΩΤΙΚΟΥ ΠΡΟΫΠΟΛΟΓΙΣΜΟΥ ΑΡΙΘ. 8 ΣΤΟN ΓΕΝΙΚΟ ΠΡΟΫΠΟΛΟΓΙΣΜΟ ΤΟΥ 2009

ΚΑΤΑΣΤΑΣΗ ΔΑΠΑΝΩΝ ΑΝΑ ΤΜΗΜΑΤμήμα III - Επιτροπή

Έχοντας υπόψη:

- τη συνθήκη περί ιδρύσεως της Ευρωπαϊκής Κοινότητας, και ιδίως το άρθρο 272,

- τη συνθήκη περί ιδρύσεως της Ευρωπαϊκής Κοινότητας Ατομικής Ενέργειας, και ιδίως το άρθρο 177,

- τον κανονισμό (EΚ, Ευρατόμ) αριθ. 1605/2002 του Συμβουλίου της 25ης Ιουνίου 2002 για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων[1], όπως τροποποιήθηκε τελευταία με τον κανονισμό (ΕΚ) αριθ. 1525/2007[2] του Συμβουλίου, και ιδίως το άρθρο 37,

Με το παρόν η Ευρωπαϊκή Επιτροπή υποβάλλει στην αρμόδια για τον προϋπολογισμό αρχή το προσχέδιο του διορθωτικού προϋπολογισμού αριθ. 8 στον προϋπολογισμό του 2009.

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 4

2. Καταρροϊκός πυρετός των προβάτων 4

3. Αντιδραστήρας υψηλής ροής 5

4. ΕΥΡΩΠΟΛ 6

5. EUROJUST 7

6. OLAF 9

ΣΥΝΟΠΤΙΚΟΣ ΠΙΝΑΚΑΣ ΑΝΑ ΤΟΜΕΑ ΤΟΥ ΔΗΜΟΣΙΟΝΟΜΙΚΟΥ ΠΛΑΙΣΙΟΥ 11

ΜΕΤΑΒΟΛΕΣ ΣΤΗ ΓΕΝΙΚΗ ΚΑΤΑΣΤΑΣΗ ΔΑΠΑΝΩΝ ΑΝΑ ΤΜΗΜΑ

Οι μεταβολές στη γενική κατάσταση δαπανών ανά τμήμα διαβιβάζονται χωριστά μέσω του συστήματος SEI-BUD. Η αγγλική απόδοση των μεταβολών της γενικής κατάστασης δαπανών ανά τμήμα επισυνάπτεται για ενημέρωση με τη μορφή δημοσιονομικού παραρτήματος.

1. Εισαγωγή

Το προσχέδιο διορθωτικού προϋπολογισμού (ΠΣΔΠ) αριθ. 8 για το έτος 2009 καλύπτει τα ακόλουθα στοιχεία:

- Αύξηση 49 340 000 EUR σε πιστώσεις ανάληψης υποχρεώσεων για τη θέση του προϋπολογισμού 17 04 01 01 Προγράμματα εξάλειψης και παρακολούθησης των ζωικών ασθενειών καθώς και παρακολούθησης της φυσικής κατάστασης των ζώων που μπορούν να παρουσιάσουν κίνδυνο για τη δημόσια υγεία που συνδέεται με εξωτερικό παράγοντα — Νέες ενέργειες. Η αύξηση αυτή προορίζεται για την ενίσχυση του προϋπολογισμού με στόχο την εξάλειψη του καταρροϊκού πυρετού των προβάτων.

- Δημιουργία θέσης του προϋπολογισμού 10 04 04 02 Λειτουργία του αντιδραστήρα υψηλής ροής (HFR) — Περάτωση προγενέστερων συμπληρωματικών προγραμμάτων HFR (2009 έως 2011), με "p.m."

- Δημιουργία θέσης του προϋπολογισμού 18 05 02 03 Ευρωπαϊκή Αστυνομική Υπηρεσία – μεταβατικές δαπάνες, που θα τροφοδοτηθεί με ένα ποσό 1 250 000 EUR σε πιστώσεις ανάληψης υποχρεώσεων και πιστώσεις πληρωμών. Αυτές οι πιστώσεις θα ανακατανεμηθούν από το άρθρο του προϋπολογισμού 18 05 09 Πρόληψη και καταπολέμηση της εγκληματικότητας.

- Ενίσχυση της κοινοτικής επιχορήγησης στην EUROJUST ύψους 3 900 000 EUR, εκ των οποίων προτείνεται 1 600 000 EUR να καλυφθεί από έσοδα για ειδικό προορισμό που προκύπτουν από την ανάκτηση του πλεονάσματος για την EUROJUST για το οικονομικό έτος 2008. Έτσι, το αίτημα για νέες πιστώσεις ανάληψης υποχρεώσεων στον παρόντα διορθωτικό προϋπολογισμό ανέρχεται σε 2 300 000 EUR. Οι αντίστοιχες πιστώσεις πληρωμών θα προκύψουν από το άρθρο 18 06 07 Αστική δικαιοσύνη.

- Τροποποιήσεις στον πίνακα προσωπικού της OLAF, χωρίς πρόσθετους δημοσιονομικούς πόρους.

Η καθαρή δημοσιονομική επίπτωση του παρόντος διορθωτικού προϋπολογισμού ανέρχεται σε 51 640 000 EUR σε νέες πιστώσεις ανάληψης υποχρεώσεων, χωρίς νέο αίτημα για πιστώσεις πληρωμών.

2. Καταρροϊκός πυρετός των προβάτων

Από το δεύτερο ήμισυ του 2006, σημειώθηκαν σε διάφορα κράτη μέλη εστίες καταρροϊκού πυρετού των προβάτων οροτύπου 8 και αργότερα οροτύπου 1. Ο καταρροϊκός πυρετός των προβάτων είναι λοιμώδης νόσος, για την οποία η σφαγή ζώων ευπαθών ειδών δεν αποτελεί, κατά γενικό κανόνα, κατάλληλο μέτρο εκτός από την περίπτωση κλινικώς προσβεβλημένων ζώων. Η διάδοση αυτής της νόσου αποτελεί σοβαρό κίνδυνο για το ζωικό κεφάλαιο της Κοινότητας.

Ο εμβολιασμός αποτελεί το πλέον αποτελεσματικό κτηνιατρικό μέσο που μπορεί να χρησιμοποιηθεί για την καταπολέμηση του καταρροϊκού πυρετού, και η επείγουσα εκστρατεία μαζικού εμβολιασμού αποτελεί την καλύτερη επιλογή για την επίτευξη των στόχων της μείωσης της κλινικής νόσου και των απωλειών, συμπεριλαμβανομένων της διάδοσης της νόσου, της προστασίας των εδαφών των κρατών μελών στα οποία δεν έχουν παρουσιαστεί κρούσματα και της διασφάλισης του ασφαλούς εμπορίου των ζώντων ζώων.

Για να προληφθεί η επέκταση της επιζωοτίας το ταχύτερο δυνατόν, η Κοινότητα συμμετείχε χρηματοδοτικά στις δαπάνες στις οποίες υποβλήθηκαν τα κράτη μέλη στο πλαίσιο των έκτακτων μέτρων για την εξάλειψη της ασθένειας, υπό τις προϋποθέσεις που προβλέπονται στην απόφαση 90/424/ΕΟΚ[3]. Το συνολικό κόστος της προαναφερόμενης ενέργειας εμβολιασμού εκτιμήθηκε, για το 2008, στα 130 εκατ. EUR. Το ποσό αυτό διατέθηκε μέσω του διορθωτικού προϋπολογισμού 3/2008[4].

Στο πλαίσιο της διορθωτικής επιστολής αριθ. 2 στο προσχέδιο του προϋπολογισμού (ΠΠ) 2009[5], η Επιτροπή ανέφερε ότι θα ήταν αναγκαίο να αναθεωρηθούν οι δημοσιονομικές ανάγκες του 2009 για την εξάλειψη του καταρροϊκού πυρετού των προβάτων, μετά από ανάλυση της προηγούμενης εκτέλεσης και εκτίμηση της κατάστασης. Εκείνο τον καιρό αναμενόταν ότι θα απαιτείτο ένα επιπρόσθετο ποσό ύψους 100 εκατ. EUR επιπλέον των 62 εκατ. EUR που είχαν προταθεί στο ΠΠ 2009.

Με βάση τα επικαιροποιημένα αιτήματα από τα κράτη μέλη και τα ποσά που δεν έχουν διατεθεί, η Επιτροπή αναζητεί επιπλέον πιστώσεις ανάληψης υποχρεώσεων ύψους EUR 49 340 000 EUR. Δεν χρειάζονται επιπλέον πιστώσεις πληρωμών για το 2009.

3. Αντιδραστήρας υψηλής ροής

Στις 19 Φεβρουαρίου 2004, το Συμβούλιο θέσπισε τριετές συμπληρωματικό πρόγραμμα ερευνών προς εκτέλεση από το Κοινό Κέντρο Ερευνών για λογαριασμό της Ευρωπαϊκής Κοινότητας Ατομικής Ενέργειας (2004-2006), σχετικά με τη λειτουργία του Αντιδραστήρα Υψηλής Ροής (HFR) του Petten των Κάτω Χωρών. Στις 26 Νοεμβρίου 2007, το Συμβούλιο ενέκρινε παράταση του εν λόγω συμπληρωματικού προγράμματος κατά ένα έτος (2007). Ως εκ τούτου το πρόγραμμα αυτό έληξε στις 31 Δεκεμβρίου 2007. Η λειτουργία του HFR συνεχίστηκε καθ’ όλο το 2008 χωρίς συμπληρωματικό πρόγραμμα έρευνας, ενώ καταβλήθηκαν προσπάθειες ώστε η λειτουργία και η εκμετάλλευσή του να υπαχθούν σε ένα ανεξάρτητο και διαρκέστερο νομικό καθεστώς. Επειδή οι προσπάθειες αυτές απέτυχαν, ήταν πλέον αναγκαίο να προβλεφθεί η συνέχιση της χρηματοδοτικής στήριξης βάσει νέου συμπληρωματικού προγράμματος έρευνας.

Το νέο συμπληρωματικό πρόγραμμα έρευνας για τη λειτουργία του αντιδραστήρα υψηλής ροής στο Petten (HFR) ενεκρίθη για περίοδο τριών ετών, η οποία άρχισε την 1η Ιανουαρίου 2009.[6]

Κατά τη διεξαγωγή της διαδικασίας του προϋπολογισμού 2009 δεν ήταν δυνατό να προβλεφθεί το χρονοδιάγραμμα της απόφασης αυτής και, ως εκ τούτου, το 2009 δεν περιελήφθη θέση του προϋπολογισμού γι΄αυτήν. Μετά τις εξελίξεις των διαπραγματεύσεων κατέστη δυνατός ο προγραμματισμός του εν λόγω προγράμματος στο ΠΠ 2010. Παρόλα αυτά πρέπει να ληφθεί τώρα υπόψη για το 2009.

Οι κύριοι επιστημονικοί και τεχνικοί στόχοι του προγράμματος είναι οι εξής:

- Εγγύηση της ασφαλούς και αξιόπιστης λειτουργίας του HFR στο Petten, ώστε να εξασφαλιστεί η διαθεσιμότητα της ροής νετρονίων για πειραματικούς σκοπούς.

- Δυνατότητα αποδοτικής χρήσης του HFR από τα ερευνητικά ιδρύματα σε ένα ευρύ φάσμα επιστημονικών κλάδων: βελτίωση της ασφάλειας των υφιστάμενων πυρηνικών αντιδραστήρων, υγεία, συμπεριλαμβανομένης της ανάπτυξης ισοτόπων ιατρικής χρήσης με σκοπό την αντιμετώπιση ζητημάτων ιατρικής έρευνας, πυρηνική σύντηξη, βασική έρευνα και κατάρτιση, διαχείριση αποβλήτων, συμπεριλαμβανομένης της δυνατότητας να μελετηθεί η συμπεριφορά πυρηνικών καυσίμων για τη νέα γενεά συστημάτων αντιδραστήρα από πλευράς ασφάλειας.

Ο αντιδραστήρας χρησιμοποιείται επίσης για την εμπορική παραγωγή ραδιοϊσοτόπων για ποσοστό πάνω από 60% των 10 εκατομμυρίων ιατρικών διαγνώσεων που πραγματοποιούνται ετησίως στην Ευρώπη. Οι επιδόσεις του τον καθιστούν σημαντικό εργαλείο για τις ευρωπαϊκές φαρμακευτικές εταιρείες που δραστηριοποιούνται στον συγκεκριμένο τομέα. Επιπλέον, επειδή ο αντιδραστήρας βρίσκεται στην Ευρώπη, η παραγωγή του διοχετεύεται ταχύτατα στα ευρωπαϊκά ιατρικά κέντρα. Αυτό έχει μεγάλη σημασία για τα βραχύβια ισότοπα που, ως επί το πλείστον, χρησιμοποιούνται σήμερα.

Ο HFR αποτελεί επίσης έναν χώρο κατάρτισης που φιλοξενεί υποτρόφους διδακτορικού και μεταδιδακτορικού επιπέδου, οι οποίοι αναλαμβάνουν ερευνητικές δραστηριότητες στο πλαίσιο εθνικών ή ευρωπαϊκών προγραμμάτων.

Στο εν λόγω συμπληρωματικό πρόγραμμα αναφέρεται ότι η χρηματοδότηση θα προκύψει από τρία συμμετέχοντα κράτη μέλη και συγκεκριμένα τις Κάτω Χώρες, τη Γαλλία και το Βέλγιο, ως δημοσιονομικές συνεισφορές στον γενικό προϋπολογισμό της Ευρωπαϊκής Ένωσης υπό τη μορφή εσόδων για ειδικό προορισμό.

Η Επιτροπή δεν θα συμμετάσχει στις λειτουργικές δαπάνες του HFR με κονδύλια από τον προϋπολογισμό της. Εντούτοις, η Επιτροπή πρέπει να δημιουργήσει ένα "σημείο εισόδου" για αυτό το πρόγραμμα με μια προς υπόμνηση καταγραφή "p.m." στη νέα θέση του προϋπολογισμού 10 04 04 02 Λειτουργία του αντιδραστήρα υψηλής ροής (HFR) — Συμπληρωματικά προγράμματα για τον HFR (2009 έως 2011).

4 . ΕΥΡΩΠΟΛ

Η απόφαση 2009/371/ΔΕΥ[7] του Συμβουλίου για την ίδρυση Ευρωπαϊκής Αστυνομικής Υπηρεσίας (Ευρωπόλ) θεσπίστηκε τυπικά στις 6 Απριλίου 2009. Σύμφωνα με την απόφαση, η Ευρωπόλ, που μέχρι τώρα χρηματοδοτείτο από συνεισφορές των κρατών μελών, θα λειτουργεί ως οργανισμός της ΕΕ με κοινοτική χρηματοδότηση από την 1η Ιανουαρίου 2010.

Η απόφαση του Συμβουλίου περιλαμβάνει διάταξη για τη χρηματοδότηση από τον γενικό προϋπολογισμό της Ευρωπαϊκής Ένωσης μέρους των δαπανών της Ευρωπόλ για το 2009 που απορρέουν από τη μετάβαση στο νέο δημοσιονομικό πλαίσιο.

Η Ευρωπόλ διαβίβασε λεπτομερή κατανομή των μεταβατικών δαπανών για το 2009, συνολικού ύψους 1 337 000 EUR. Οι δαπάνες που πρόκειται να καλυφθούν περιλαμβάνουν, μεταξύ άλλων:

- την απασχόληση έκτακτου προσωπικού για την αντιμετώπιση περιπτώσεων φόρτου εργασίας (προετοιμασία, παράλληλα με τη συνήθη εργασία, της εφαρμογής των νέων διοικητικών διατάξεων),

- δαπάνες για τη μετάφραση ορισμένων αποφάσεων του διοικητικού συμβουλίου της Ευρωπόλ σε όλες τις επίσημες γλώσσες της ΕΕ,

- δαπάνες σχετικές με την τεχνολογία της πληροφορίας και οδοιπορικά.

Η Επιτροπή προτείνει, όπως ορίζεται στη βασική πράξη, να καλύψει μέρος αυτών των μεταβατικών δαπανών μέχρι ύψους 1 250 000 EUR, ποσό που θα καταχωρηθεί σε νέα θέση του προϋπολογισμού 18 05 02 03 Ευρωπαϊκή Αστυνομική Υπηρεσία – μεταβατικές δαπάνες.

Η χρηματοδότηση αυτών των δαπανών δεν θα έχει επίπτωση στο περιθώριο για τον τομέα 3α δεδομένου ότι τόσο οι πιστώσεις ανάληψης υποχρεώσεων όσο και οι πιστώσεις πληρωμών θα ανακατανεμηθούν από το άρθρο 18 05 09 Πρόληψη και καταπολέμηση της εγκληματικότητας.

5. EUROJUST

Το Σώμα της EUROJUST ενέκρινε στις 22 Ιανουαρίου 2009 απόφαση σχετικά με την τροποποίηση του προϋπολογισμού της για το 2009 με ποσό ύψους 5,6 εκατ. EUR.

Η αύξηση την οποία ζήτησε η EUROJUST προορίζεται για την ενίσχυση των διοικητικών και των λειτουργικών δαπανών του οργανισμού. Η EUROJUST χρειάζεται ενίσχυση των δαπανών λειτουργίας της για το δεύτερο ήμισυ του 2009, κυρίως για ανάγκες προσωπικού (για να αποφευχθούν καθυστερήσεις ως προς τις ημερομηνίες προσλήψεων) και για θέματα ασφαλείας (για το νέο κτίριο HV1). Επί πλέον, πρέπει να ενισχυθεί το κύριο έργο της EUROJUST ώστε να συνεχιστεί η στήριξη του συντονισμού και η διευκόλυνση της διασυνοριακής συνεργασίας σε υποθέσεις της EUROJUST. Τέλος, η EUROJUST πρέπει να καταβάλει τις υπόλοιπες δαπάνες για το λεγόμενο "πακέτο εσωτερικών εργασιών" των νέων εγκαταστάσεων, όπως εξηγείται λεπτομερώς πιο κάτω.

Με τον παρόντα διορθωτικό προϋπολογισμό, και μετά από λεπτομερή ανάλυση, η Επιτροπή προτείνει να ενισχυθεί η κοινοτική επιχορήγηση προς την EUROJUST με 3,9 εκατ. EUR.

Η λεπτομερής ανάλυση που έγινε από την Επιτροπή οδήγησε στο διαχωρισμό του ζητηθέντος ποσού σε δύο μέρη: προτεραιότητας και μη προτεραιότητας. Η Επιτροπή προτείνει να γίνουν αποδεκτές οι δαπάνες που χαρακτηρίζονται ως προτεραιότητας από τον οργανισμό.

Αυτό θα αυξήσει την κοινοτική επιχορήγηση για το 2009 από 22,5 εκατ. EUR σε 26,4 εκατ. EUR. Η προτεινόμενη ενίσχυση κατανέμεται ανά τίτλο ως εξής:

Τίτλος 1: 1,24 εκατ. EUR

Οι υφιστάμενες πιστώσεις στον τίτλο 1 είναι επαρκείς για την κάλυψη των μισθών μέχρι το τέλος του έτους όλων των 130 έκτακτων υπαλλήλων (ΕΥ) και των 12 συμβασιούχων υπαλλήλων (ΣΥ) που εργάζονται αυτή τη στιγμή στην υπηρεσία. Μέχρι το τέλος του έτους, η Eurojust προτίθεται να έχει προσλάβει 14 επιπλέον ΕΥ (φθάνοντας τελικά σε 144 συνολικά ΕΥ), εντός του ορίου του πίνακα προσωπικού της όπως έχει εγκριθεί, καθώς και 30 επιπλέον ΣΥ (σύνολο 42), που προβλέπονταν ήδη στο αίτημα του οργανισμού για το ΠΣΠ 2009. Οι επιπρόσθετες πιστώσεις προσωπικού προορίζονται να καλύψουν τους μισθούς αυτών των νέων μελών του προσωπικού (940 000 EUR) καθώς επίσης και πρόσθετων διοικητικών και προσωρινών υπηρεσιών απαραίτητων για την εξασφάλιση της επιχειρηματικής συνέχειας (300 000 EUR ).

Τίτλος 2: 1,75 εκατ. EUR , εκ των οποίων 1,1 εκατ. EUR για το πακέτο εσωτερικών εργασιών που δεν έχει ακόμα εξοφληθεί και 0,65 εκατ. EUR για δαπάνες ασφαλείας.

Όπως προτείνεται από το κράτος μέλος υποδοχής, έχει αποφασιστεί ότι η EUROJUST θα μεταφερθεί για την περίοδο 2008-2012 (μέρος του οργανισμού μεταφέρθηκε ήδη στις 1/12/2008) σε νέο κτίριο στο "Haagse Veste 1" (HV1), το οποίο μοιράζεται η EUROJUST με το Διεθνές Ποινικό Δικαστήριο. Τον Οκτώβριο 2008 επετεύχθη συμφωνία με το κράτος μέλος υποδοχής σχετικά με αυτή την μεταφορά, ειδικότερα όσον αφορά το λεγόμενο "πακέτο εσωτερικών εργασιών", ώστε να καλυφθούν οι δαπάνες διευθέτησης του νέου κτιρίου (τοίχοι, πατώματα, πόρτες, τεχνολογία της πληροφορίας, εξυπηρετητής) συνολικού ύψους 3,5 εκατ. EUR (αναθεωρημένη εκτίμηση). Αν και η EUROJUST έχει μπορέσει ήδη να χρηματοδοτήσει μέρος αυτών των δαπανών από τον προϋπολογισμό της για το 2008, παραμένει προς χρηματοδότηση για το 2009 ένα ποσό ύψους 1,1 εκατ. EUR, που δεν είχε προβλεφθεί στον προϋπολογισμό του 2009.

Δεδομένου ότι η συμφωνία προβλέπει ότι η EUROJUST αναλαμβάνει ολόκληρη τη δαπάνη για το κτίριο HV1, είναι αναγκαία η ενίσχυση για την πρόσληψη του απαραίτητου προσωπικού ασφαλείας (αυτές οι δαπάνες θα καλυφθούν από κοινού με το Διεθνές Ποινικό Δικαστήριο). Η σημερινή πίστωση καλύπτει μόνο τις απαιτήσεις για διάστημα 4,5 μηνών και, ως εκ τούτου, ζητείται ενίσχυση ύψους 0,65 εκατ. EUR.

Τίτλος 3: 0,91 εκατ. EUR

Το ποσό περιλαμβάνει τα ακόλουθα:

- Ενίσχυση των συντονιστικών συνεδριάσεων λόγω της αύξησης του αριθμού των υποθέσεων της EUROJUST κατά 30% (400 000 EUR),

- Ανάγκες για αποσπασμένους εθνικούς εμπειρογνώμονες (ΑΕΕ), έναν για κάθε μία από τις 27 εθνικές θέσεις, συνολικά 14 επιπλέον ΑΕΕ (250 000 EUR), και

- Επιπρόσθετο ποσό ύψους 260 000 EUR για έργα ΤΟ, εκ των οποίων 164 000 EUR για τα προπαρασκευαστικά έργα για την ασφαλή υποδομή επικοινωνίας (ΑΥΕ) υπό το πρίσμα της νέας απόφασης EUROJUST της 16ης Δεκεμβρίου 2008[8] (σύνδεσμοι κρατών μελών) και ένα ποσό 96 000 EUR για επιθεωρήσεις ασφαλείας.

Όπως εξηγείται πιο πάνω, η Επιτροπή προτείνει να ενισχυθεί η κοινοτική επιχορήγηση στην EUROJUST με 3,9 εκατ. EUR. Προτείνεται να καλυφθεί 1,6 εκατ. EUR αυτού του ποσού από έσοδα για ειδικό προορισμό που προέρχονται από την ανάκτηση του πλεονάσματος της EUROJUST για το οικονομικό έτος 2008. Συνεπώς, το αίτημα για νέες πιστώσεις στον παρόντα διορθωτικό προϋπολογισμό ανέρχεται στο ποσό των 2,3 εκατ. EUR.

Προτείνεται οι πρόσθετες πιστώσεις να εγγραφούν στον προϋπολογισμό ως εξής:

18 06 04 01 EUROJUST — Χορήγηση στους τίτλους 1 και 2: 1 390 000 EUR

18 06 04 02 EUROJUST — Χορήγηση στον τίτλο 3: 910 000 EUR

Οι πιστώσεις ανάληψης υποχρεώσεων θα προκύψουν από το διαθέσιμο περιθώριο του 2009 κάτω από το ανώτατο όριο του τομέα 3α.

Οι αντίστοιχες πιστώσεις πληρωμών θα προκύψουν από το άρθρο 18 06 07 Αστική δικαιοσύνη.

6. OLAF

Μετά τη σύσταση της OLAF υπήρξε ανάγκη να προσληφθούν τάχιστα πολλοί ειδικοί σε θέματα καταπολέμησης της απάτης που δεν υπήρχαν στις υπηρεσίες της Επιτροπής. Έτσι, η αρμόδια για τον προϋπολογισμό αρχή μετέτρεψε, το 2003, μεγάλο αριθμό μόνιμων θέσεων σε έκτακτες για να μπορέσει η Υπηρεσία να καταστεί λειτουργική το ταχύτερο δυνατό.

Σημειώθηκαν πολλές προσλήψεις έκτακτου προσωπικού. Επειδή για το προσωπικό αυτό πλησίαζε η λήξη των συμβάσεων, η OLAF χρειάστηκε να λάβει μέτρα για να αποφευχθούν οι μαζικές αναχωρήσεις και η απώλεια της τεχνογνωσίας που είχε αποκτηθεί με την πάροδο του χρόνου.

Ένα πρώτο προσωρινό μέτρο ήταν η ανανέωση των έκτακτων συμβάσεων που έγιναν συμβάσεις αορίστου χρόνου. Ωστόσο, μόνο η αύξηση με τον καιρό της αναλογίας μόνιμων υπαλλήλων προς έκτακτους θα μπορούσε να παράσχει μια μακροπρόθεσμη και σταθερή λύση.

Με αυτή την προοπτική επετεύχθη, το 2007, συμφωνία μεταξύ της Επιτροπής και των συνδικαλιστικών οργανώσεων του προσωπικού για προκήρυξη εξωτερικών και εσωτερικών διαγωνισμών ώστε να διευκολυνθεί η πρόσληψη έκτακτων υπαλλήλων της OLAF ως μονίμων. Οι εξωτερικοί διαγωνισμοί θα παράσχουν επίσης επιτυχόντες που δεν είναι σήμερα έκτακτοι υπάλληλοι της OLAF και έτσι θα αποτελέσουν πρόσθετη πηγή ειδικευμένου προσωπικού με την προοπτική μελλοντικών προσλήψεων.

Έχουν δημοσιοποιηθεί τα αποτελέσματα των εξωτερικών διαγωνισμών (AD11, AD8, AST4), ενώ έχουν προκηρυχθεί εσωτερικοί διαγωνισμοί (AD10, AD8) και ευρίσκονται στο στάδιο της διεξαγωγής τους.

Ο πίνακας προσωπικού της OLAF πρέπει τώρα να προσαρμοστεί για να καταστεί δυνατή η πρόσληψη των επιτυχόντων σε αυτούς τους διαγωνισμούς ως μονίμων υπαλλήλων. Επειδή δεν μπορούν να προσληφθούν μόνιμοι υπάλληλοι σε θέσεις εκτάκτων, είναι αναγκαίο να υπάρχουν διαθέσιμες, για περιορισμένη χρονική περίοδο, τόσο μόνιμες όσο και έκτακτες θέσεις έτσι ώστε να μπορούν να προσληφθούν στις θέσεις μονίμων υπαλλήλων έκτακτοι υπάλληλοι.

Συνεπώς, η Επιτροπή προτείνει την ένταξη των πρώτων αναγκαίων αλλαγών στον πίνακα προσωπικού της OLAF ώστε να διευκολυνθεί η πορεία της πρόσληψης επιτυχόντων στους εξωτερικούς διαγωνισμούς που έχουν ήδη ολοκληρωθεί. Εντούτοις, δεν θα είναι αναγκαίες επιπλέον πιστώσεις δεδομένου ότι κάθε φορά θα καταβάλλεται ένας μόνο μισθός και, ως εκ τούτου, το παρόν προσχέδιο διορθωτικού προϋπολογισμού είναι ουδέτερο από δημοσιονομική άποψη.

Ο προτεινόμενος πίνακας προσωπικού προβλέπει τη διάθεση 12 πρόσθετων μόνιμων θέσεων AD11 χωρίς δημοσιονομικούς πόρους.

Το ΠΠ του 2010 ενσωματώνει ήδη τη μείωση του αντίστοιχου αριθμού των έκτακτων θέσεων AD11 από το οργανόγραμμα της OLAF, δηλ. το οργανόγραμμα του 2010 δεν εμφανίζει αυξήσεις ως προς τον αριθμό των θέσεων σε σχέση με το 2009.

Όταν ολοκληρωθούν όλοι οι διαγωνισμοί και, σε συνάρτηση με την αναλογία των έκτακτων υπαλλήλων της OLAF στους σχετικούς πίνακες επιτυχόντων, θα γίνει γνωστός ο αριθμός των έκτακτων θέσεων που θα πρέπει να μετατραπούν σε μόνιμες, η Επιτροπή θα προτείνει τα αναγκαία δημοσιονομικά μέτρα.

Το αναθεωρημένο οργανόγραμμα περιλαμβάνεται στο δημοσιονομικό παράρτημα

ΣΥΝΟΠΤΙΚΟΣ ΠΙΝΑΚΑΣ ΑΝΑ ΤΟΜΕΑ ΤΟΥ ΔΗΜΟΣΙΟΝΟΜΙΚΟΥ ΠΛΑΙΣΙΟΥ

Δημοσιονομικό πλαίσιο Τομέας/υποτομέας | 2009 Δημοσιονομικό πλαίσιο | Προϋπολογισμός 2009 (περιλαμβ. των AB 1-5 και ΠΣΔΠ 6-7) | ΠΣΔΠ 8/2009 | Προϋπολογισμός 2009 (περιλαμβ. των AB 1-5 και ΠΣΔΠ 6-8) |

|ΠΑΥ |ΠΠ |ΠΑΥ |ΠΠ |ΠΑΥ |ΠΠ |ΠΑΥ |ΠΠ | | 1. ΑΕΙΦΟΡΟΣ ΑΝΑΠΤΥΞΗ | | | | | | | | | | 1α. Ανταγωνιστικότητα για την ανάπτυξη και απασχόληση |13 272 000 000 | |13 768 997 000 |11 100 585 513 | | |13 768 997 000 |11 100 585 513 | |1β. Συνοχή για την ανάπτυξη και απασχόληση |48 428 000 000 | |48 426 884 669 |34 963 348 789 | | |48 426 884 669 |34 963 348 789 | | Σύνολο |61 700 000 000 | |62 195 881 669 |46 063 934 302 | | |62 195 881 669 |46 063 934 302 | | Περιθώριο[9] | | |4 118 331 | | | |4 118 331 | | | 2. ΔΙΑΤΗΡΗΣΗ ΚΑΙ ΔΙΑΧΕΙΡΙΣΗ ΤΩΝ ΦΥΣΙΚΩΝ ΠΟΡΩΝ | | | | | | | | | | Εκ των οποίων δαπάνες και άμεσες πληρωμές συνδεόμενες με την αγορά |46 679 000 000 | |41 131 356 325 |41 083 823 325 | 49 340 000 | |41 180 696 325 |41 083 823 325 | | Σύνολο |57 639 000 000 | |56 721 437 011 |52 566 129 680 |49 340 000 | |56 770 777 011 |52 566 129 680 | | Περιθώριο | | |917 562 989 | | | |868 222 989 | | | 3. ΙΘΑΓΕΝΕΙΑ, ΕΛΕΥΘΕΡΙΑ, ΑΣΦΑΛΕΙΑ ΚΑΙ ΔΙΚΑΙΟΣΥΝΗ | | | | | | | | | | 3α. Ελευθερία, Ασφάλεια και Δικαιοσύνη |872 000 000 | |863 925 000 |617 440 000 |2 300 000 | |866 225 000 |617 440 000 | |3β. Ιθαγένεια |651 000 000 | |772 125 542 |800 122 542 | | |772 125 542 |800 122 542 | | Σύνολο |1 523 000 000 | |1 636 050 542 |1 417 562 542 |2 300 000 | |1 638 350 542 |1 417 562 542 | | Περιθώριο [10] | | |8 112 000 | | | |5 812 000 | | | 4. Η ΕΕ ΩΣ ΠΑΓΚΟΣΜΙΟΣ ΠΑΡΑΓΩΝ[11] |7 440 000 000 | | 8 103 930 360 |8 324 169 158 | | | 8 103 930 360 |8 324 169 158 | | Περιθώριο | | | -419 930 360 | | | | -419 930 360 | | | 5. ΔΙΟΙΚΗΣΗ[12] |7 699 000 000 | |7 700 730 900 |7 700 730 900 | | |7 700 730 900 |7 700 730 900 | | Περιθώριο | | | 76 269 100 | | | | 76 269 100 | | | 6. ΑΝΤΙΣΤΑΘΜΙΣΗ |210 000 000 | |209 112 912 |209 112 912 | | |209 112 912 |209 112 912 | | Περιθώριο | | | 887 088 | | | | 887 088 | | | ΣΥΝΟΛΟ |136 211 000 000 |121 901 000 000 |136 567 143 394 |116 281 639 494 |51 640 000 | |136 618 783 394 |116 281 639 494 | | Περιθώριο | | |587 019 148 |8 019 523 048 | | |535 379 148 |8 019 523 048 | |

[1] ΕΕ L 248 της 16.9.2002, σ. 1.

[2] ΕΕ L 343 της 27.12.2007, σ. 9.

[3] ΕΕ L 224 της 18.8.1990, σ.19.

[4] ΕΕ L 208 της 5.5.2008, σ.1.

[5] SEC(2008)2707 της 28.10.2008.

[6] Απόφαση 2009/410/Ευρατόμ του Συμβουλίου, ΕΕ L 132 της 29.5.2009, σ.15.

[7] ΕΕ L 121 της 15.5.2009, σ.37.

[8] ΕΕ L 138 της 4.6.2009, σ.14.

[9] Το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) δεν περιλαμβάνεται στον υπολογισμό του περιθωρίου στο πλαίσιο του τομέα 1α.

[10] Το ποσό του Ταμείου Αλληλεγγύης της Ευρωπαϊκής Ένωσης εγγράφεται επιπλέον των αντίστοιχων τομέων, όπως προβλέπεται στη διοργανική συμφωνία της 17ης Μαΐου 2006 (ΕΕ C 139 της 14.6.2006).

[11] Το περιθώριο 2009 για τον τομέα 4 δεν λαμβάνει υπόψη τις πιστώσεις που αφορούν το αποθεματικό έκτακτης βοήθειας, ή την κινητοποίηση του μέσου ευελιξίας.

[12] Για τον υπολογισμό του περιθωρίου κάτω από το ανώτατο όριο του τομέα 5, λαμβάνεται υπόψη η υποσημείωση (1) του δημοσιονομικού πλαισίου 2007-2013 για ποσό 78 εκατ. EUR για τις εισφορές του προσωπικού στο συνταξιοδοτικό καθεστώς.